**Uuden toimintamallin juurruttaminen asiakastyöhön**

Tutkimuksemme tavoitteena oli selvittää, mitkä tekijät edistävät ja / tai mahdollistavat uuden toimintamallin juurtumista asiakastyöhön. Tutkimuksemme kohteena oli Kykyviisari, joka on tarkoitettu vaikeassa työmarkkina-asemassa olevien henkilöiden työ- ja toimintakyvyn itsearviointiin. Tutkimuksen viitekehyksenä toimi innovaatioiden diffuusioteoria.

Ilmiön esiymmärryksen muodostamiseksi teimme yksilö- (n=3) ja ryhmähaastatteluja (n=4) sosiaali- ja terveydenhuollon sekä työllisyydenhoidon työntekijöille (n=37). Lisäksi em. toimijatahot tekivät SWOT- analyysit (n=4) toimintamallista. Varsinainen tutkimus toteutettiin osallistavana toimintatutkimuksena, jossa oli mukana työllisyydenhoidon ja terveydenhuollon yksikkö. Tutkimuksen aineisto muodostui toimintaympäristön kuvauksista ja yhteistyön aikana kertyneistä muistiosta sekä muusta kirjallisesta materiaalista. Lisäksi aineistoa kertyi kehittämissyklien työpajoista (n=3), joiden välissä oli toiminnallinen vaihe yhdessä sovittujen kehittämistehtävien toteuttamiseksi ja seuranta. Työpajoihin osallistuville (n=15) tehtiin lisäksi ryhmähaastattelut.

Työmenetelmän juurtumisen yleisemmäksi estäjäksi mainittiin sen käyttämiseen liittyvät tekijät, kuten digiosaamattomuus ja puutteelliset resurssit, kirjaamiskäytännöt sekä epäsystemaattinen käyttö. Seuraavaksi yleisemmät estäjät olivat toimintaympäristö ja työmenetelmän ominaisuudet. Juurtumisen tärkeimmät mahdollistajat liittyivät työmenetelmän käyttämiseen (asenne, osaaminen, odotukset, systemaattinen käyttö) ja toimintaympäristöön. Yksittäisten toimijoiden, varhaisten omaksujien, levittämistyön lisäksi oli mielenkiintoista havaita työmenetelmän leviämistä sosiaalisten osajärjestelmien välillä. Tämän tutkimuksen perusteella esimiehen rooli juurtumisessa ei noussut merkittävästi esiin. Asiantuntijatyössä työntekijät johtavat työtään ja valitsevat työtä parhaiten palvelevat toimintamallit. Esimiesten rooli on toteuttaa strategiaa ja johtaa asiantuntijuutta. Yleisimmissä juurtumisen estäjissä ja mahdollistajissa oli sekä yksilöön että rakenteisiin liittyviä tekijöitä. Kyse on kompleksisesta ilmiöstä, jossa juurtumiseen vaikuttavat rinnakkaiset ja päällekkäiset vaikutusmekanismit. Olennaista juurtumiselle oli tarve uudelle toimintamallille ja toisaalta sen käyttämisestä koettu hyöty. Lisäksi oleellista on osallistaa kohderyhmä, osoittaa toimintamallin arvolupaukset sekä suunnitella juurruttaminen. Kehittämistyön hyvien tuloksien juurruttaminen vie aikaa, sitä tulee vahvistaa sekä seurata onko se aidosti integroitunut toimintaan.